Bonifacius etc:a dilecto filio Clementi Ranwaldi ordinis fratrum minorum professori in prouincia Dacie secundum morem dictorum fratrum inquisitori heretice prauitatis salutem etc:a. Licet ubilibet apostolice sedis diligentia circumspecta heretice prauitatis labe respersis, quorum nequitia serpit ut cancer, ne in aliorum perniciem sua venena diffundat, remedium libenter adhibeat oportunum. Cum itaque in prouincia Dacie secundum morem ordinis fratrum minorum, ad quam et vtriusque sexus homines in eadem prouincia commorantes affectum gerimus specialem, precipue cupimus, ut negotia fidei iugi[ter] profecta, elisis omnino et eradicatis exinde erroribus, prosperentur, fidesque catholica fortius inualescat in eadem, affectantes igitur ad promouendum huiusmodi negotium fidei in eadem prouincia, in qua nonnulli errores hereticales et suspecti pullinare(1) dicuntur, aliquem probum et discretum virum, Deum timentem et in lege Domini eruditum ac alias ad hoc ydoneum deputare, cuius honesta conuersatio exemplar tribuat salutare, de tua igitur persona, quam religionis et fidei sinceritate ac maturitate morum necnon litterarum scientia multarumque aliarum virtutum donis(2) earum(que) largitor Dominus insigniuit plurimum confidentes in Domino et ad eam dirigentes intuitum nostre mentis, te ad huiusmodi exercendum officium sufficientem et ydoneum reputantes, in eadem prouincia inquisitorem prauitatis eiusdem auctoritate apostolica usque ad nostrum beneplacitum tenore presentium constituimus et etiam deputamus. Quocirca discretioni tue per apostolica scripta mandamus, in remissionem tibi peccaminum iniungentes, quatenus in caritate Dei fideliter et intrepide ac omni timore postposito predictum inquisitionis officium in eadem prouincia et, ut tanti negotij utilitas suadebit, sub spe mercedis eterne sic efficaciter ad Dei laudem et dicte fidei commodum prosequi et exequi studeas diligenter, ut per solicitudinis tue prudentiam radix prauitatis eiusdem exinde penitus euellatur et uinea domini Sabaoth, exterminatis exinde uulpeliculis, que peruersis morsibus dimolliuntur(3) eandem, fructus uberes efferat(4) catholice puritatis, in huiusmodi negotio processurus tam secundum indulgentias et priuilegia inquisitoribus prauitatis eiusdem auctoritate predicta deputatis seu officio inquisitionis huiusmodi ab eadem sede concessa quam secundum canonicas sanctiones, dantes tibi plenam per presentes auctoritatem suspectos uel infamatos de fide citandi et super articulis fidei contra eos inquirendi et pro examine faciendo eorundem clerum et religiosos eiusdem prouincie, de quibus tibi videbitur, sub censura ecclesiastica conuocandi, necnon ad exequendum mandata tua prelatos ecclesiarum infra eandem prouinciam existentium(5) sub pena excommunicationis compellendi, hereticos et scismaticos quoscumque in heresi repertos ac eorum occultatores, fautores et receptatores et defensores incarcerandi, extirpandi, excommunicandi, absoluendi, dispensandi et eis penitentias salutares imponendi, inuocato ad hoc, si opus fuerit, auxilio brachij secularis, et obstinatos in eorum proteruia in prauitate huiusmodi penis condignis subiciendi, priuilegiis aut indultis apostolicis forsan in contrarium facientibus non obstantibus quibuscunque. Vt igitur in officio inquisitionis huiusmodi in eadem prouincia, dicto durante beneplacito, ad extirpandum de ipsius prouincie finibus huiusmodi heresis pestem uberius absque cuiuslibet impedimenti prepedio procedere possis, etiam auctoritate presentium sub anathematis pena districtius inhibemus, ne quis, cuiusqunque dignitatis, status, ordinis uel conditionis existat, etiamsi archiepiscopali, episcopali uel alia quacunque prefulgeat dignitate, te, quominus dictum officium possis in eadem prouincia libere exercere, dicto durante beneplacito, quomodolibet impedire presuma(n)t(6) quinymmo per eos libere admittaris ad exequendum officium antedictum, seu si aliquibus communiter uel diuisim a sede predicta sit indultum, quod interdici, suspendi uel excommunicari non possint per litteras apostolicas non facientes plenam et expressam ac de verbo ad verbum de indultu huiusmodi mentionem. Volumus autem, quod de fideliter exercendo per te huiusmodi officio in manibus venerabilis fratris nostri Conradi episcopi Militensis camerarij nostri prestare tenearis in forma, que sequitur, iuramentum. Forma autem huiusmodi juramenti talis est: Ego Clemens Ranwaldi, guardianus domus fratrum minorum Wiburgensis Aboensis diocesis, inquisitor in prouincia regni Dacie ab hac ora inantea fidelis ero beato Petro sancteque Romane ecclesie et domino meo, domino Bonifacij(7) (!), diuina prouidentia pape nono, suisque successoribus canonice intrantibus. Non ero in consilio, consensu uel facto, ut vitam perdant aut membrum uel capiantur mala captione, consilium uero, quod per se uel per nuntium suum seu litteras michi credituri sunt, signo, verbo uel nutu, me sciente, ad eorum dampnum seu preiudicium nemini pandam. Si dampnum eorum tractari sciuero, pro posse meo impediam, ne fiat, quod si per me impedire non possem, per nuntium aut litteras eis significare curabo uel illi, per quem citius ad eorum notitiam deducatur. Officium inquisitionis michi commissum fideliter geram et solicite exercebo, prece uel pretio, fauore uel odio a iustitia non recedam et penas seu penitentias mitigando seu relaxando seu in eis alias dispensando. Dona, munera seu encenia aut obligationem seu promissionem super illis per me uel alium seu alios a personis coram me causas habentibus seu ab alijs pro eisdem pro penitentijs impositis uel imponendis nec alias michi uel meo [officio] applicando non recipiam, quinymmo omnes familiares et officiales meos cum diligentia, qua potero, ab hijs faciam abstinere et ad hoc adstringam eos eorum proprio iuramento. Non rogaui nec supplicaui nec aliquid dedi seu promisi aut dari seu promitti feci pro isto officio assequendo. Sic me Deus adiuuet et hec sancta Dei ewangelia. Datum Rome apud Sanctum Petrum septimo idus maij pontificatus nostri anno quarto decimo. x(8) x x Pro:ta gratis Jo. Illsung. Olikheter i Reg. Lat. 109, fol. 45: (1) pullulare (2) earum (3) dimoliuntur (4) afferat (5) existendum (6) presumat (7) Bonifacio (8) N. xxx. de Beneuento.